[Εκθέσεις](https://www.artandlife.gr/athens/exhibitions), [Δωρεάν](https://www.artandlife.gr/athens/free), [Δωρεάν εκθέσεις](https://www.artandlife.gr/athens/Free_exhibitions)

**Έκθεση φωτογραφίας "Θαλάσσια Χελώνα και Άνθρωπος: Μια Αέναη Σχέση"**

**ΠΕΡΙΓΡΑΦΗ**

Η διαχρονική σχέση του ανθρώπου με το θαλάσσιο περιβάλλον και ειδικότερα με τις θαλάσσιες χελώνες, ενός εμβληματικού είδους των θαλασσών, είναι το θέμα της έκθεσης φωτογραφίας που διοργανώνει το MEDASSET - Μεσογειακός Σύνδεσμος για τη Σωτηρία των Θαλάσσιων Χελωνών στην Τεχνόπολη Δήμου Αθηναίων, από την Τρίτη 14 έως την Κυριακή 19 Ιουνίου 2022 στην αίθουσα "Αποθήκη", με αφορμή την παγκόσμια ημέρα θαλάσσιας χελώνας (16 Ιουνίου). Την έκθεση θα πλαισιώσουν οι προβολές δυο οπτικοακουστικών έργων. Μιας ταινίας μικρού μήκους με θέμα την παρεμπίπτουσα αλιεία και ενός ντοκιμαντέρ με πρωταγωνιστή τη θαλάσσια χελώνα, που θα πραγματοποιηθούν το Σάββατο 18 Ιουνίου στο Αεριοφυλάκιο 1 - Αμφιθέατρο "Μιλτιάδης Έβερτ".  
  
Η έκθεση φωτογραφίας με τίτλο "Θαλάσσια Χελώνα και Άνθρωπος: Μια Αέναη Σχέση" φιλοδοξεί μεταδώσει το μήνυμα της αρμονικής συνύπαρξης μεταξύ ανθρώπων και θαλάσσιων χελωνών, μέσα από ένα φωτογραφικό πανόραμα εικόνων και στιγμών από δράσεις προστασίας σε όλη τη Μεσόγειο. Το φωτογραφικό υλικό είναι πόνημα του πανμεσογειακού περιβαλλοντικού προγράμματος "Προστασία των θαλάσσιων χελωνών στη Μεσόγειο", που λαμβάνει χώρα σε δεκατρείς μεσογειακές χώρες (Ελλάδα, Τυνησία, Λίβανος, Τουρκία, Αλβανία, Αλγερία, Αίγυπτος, Κύπρος, Μαρόκο, Ιταλία, Ισπανία, Γαλλία και Λιβύη) και ενώνει κάτω από μια κοινή ομπρέλα επιστήμονες, περιβαλλοντικές οργανώσεις, διεθνείς οργανισμού (όπως τα Ηνωμένα Έθνη), εθελοντές και τοπικές κοινωνίες για την προστασία αυτού του ευάλωτου είδους. Στο ίδιο πλαίσιο δημιουργήθηκε και το ντοκιμαντέρ με τίτλο "My Name is Blue", για το οποίο πραγματοποιήθηκαν γυρίσματα σε τέσσερις μεσογειακές χώρες (Ελλάδα, Αλβανία, Τουρκία και Τυνησία) και το οποίο θέλει να μεταδώσει το μήνυμα της συνεργασίας για την προστασία ενός άκρως μεταναστευτικού είδους, όπως η θαλάσσια χελώνα. Το ντοκιμαντέρ δημιούργησαν οι MindTheBump (κ. Βίκυ Μαρκολέφα και κ. Bastian Fischer).  
  
Επίσης η ταινία μικρού μήκους "An Important Job" σε σενάριο, σκηνοθεσία και παραγωγή κ. Πάνου Καρκανεβάτου (Vergi Film Productions) καταπιάνεται με το θέμα των τυχαίων συλλήψεων ευάλωτων ειδών στα αλιευτικά εργαλεία και παρουσιάζει μια ιστορία θετικής αλλαγής.  
  
Οι προβολές θα λάβουν χώρα το Σάββατο 18 Ιουνίου 2022, 8 - 9 μ.μ. (20:00 – 21:00) στο Αεριοφυλάκιο 1 - Αμφιθέατρο "Μιλτιάδης Έβερτ" και η έκθεση φωτογραφίας από την Τρίτη 14 – έως την Κυριακή 19 Ιουνίου 2022 ( 14-17 Ιουνίου: 5-9 μ.μ., Σαβ/κο 18-19 Ιουνίου: 11:00 π.μ. – 21:00 μ.μ.) στην αίθουσα "Αποθήκη", στην Τεχνόπολη Δήμου Αθηναίων.  
  
Ο μέγιστος αριθμός ατόμων για τις προβολές ορίζεται στα διακόσια άτομα και οι δηλώσεις συμμετοχών γίνονται μέχρι Παρασκευή 17 Ιουνίου στο email medasset@medasset.org ή τηλεφωνικά στο 2103613572 (μέχρι 5 μ.μ.).

